ΚΑΝΟΝΙΣΜΟΣ (ΕΚ) αριθ. 772/98 ΤΟΥ ΣΥΜΒΟΥΛΙΟΥ της 7ης Απριλίου 1998 περί τροποποιήσεως των κανονισμών (ΕΚ) αριθ. 1890/97 και (ΕΚ) αριθ. 1891/97 του Συμβουλίου για την επιβολή οριστικών δασμών αντιντάμπινγκ και αντισταθμιστικών δασμών στις εισαγωγές σολομού Ατλαντικού εκτροφής, καταγωγής Νορβηγίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1), και ιδίως το άρθρο 8 παράγραφος 9 και το άρθρο 9,

τον κανονισμό (ΕΚ) αριθ. 2026/97 του Συμβουλίου, της 6ης Οκτωβρίου 1997, για την άμυνα κατά των εισαγωγών που αποτελούν αντικείμενο επιδοτήσεων εκ μέρους χωρών μη μελών της Ευρωπαϊκής Κοινότητας (2), και ιδίως το άρθρο 13 παράγραφος 9 και το άρθρο 15,

την πρόταση που υπέβαλε η Επιτροπή μετά από διαβουλεύσεις με τη συμβουλευτική επιτροπή,

Εκτιμώντας ότι:

Α. Προσωρινά μέτρα

(1) Στο πλαίσιο των ερευνών αντιντάμπινγκ και αντεπιδοτήσεων που κινήθηκαν με δύο χωριστές ανακοινώσεις οι οποίες δημοσιεύθηκαν στην Επίσημη Εφημερίδα των Ευρωπαϊκών Κοινοτήτων (3), η Επιτροπή είχε αποδεχτεί, στις 26 Σεπτεμβρίου 1997, με την απόφαση 97/634/ΕΚ (4), τις αναλήψεις υποχρεώσεων που πρότειναν το Βασίλειο της Νορβηγίας και 190 νορβηγοί εξαγωγείς. Αυτές οι αναλήψεις υποχρεώσεων εφαρμόζονται σε όλες τις πωλήσεις που τιμολόγησαν οι εξαγωγείς αυτοί από την 1η Ιουλίου 1997.

Μετά την αποδοχή αυτών των αναλήψεων υποχρεώσεων, η Επιτροπή είχε λόγους να πιστεύει ότι 29 εξαγωγείς δεν είχαν συμμορφωθεί με τους όρους αυτών των αναλήψεων υποχρεώσεων:

- από τις εκθέσεις τους σχετικά με το τρίτο τρίμηνο του 1997, φάνηκε ότι έξι νορβηγοί εξαγωγείς είχαν πραγματοποιήσει πωλήσεις στην κοινοτική αγορά σε τιμές χαμηλότερες από την ελάχιστη τιμή που είχε καθοριστεί στην ανάληψη υποχρέωσης για κάθε εισαγωγή του εν λόγω προϊόντος,

- 23 νορβηγοί εξαγωγείς δεν είχαν τηρήσει την υποχρέωσή τους να υποβάλουν την έκθεσή τους σχετικά με το τρίτο τρίμηνο του 1997 εντός της καθορισθείσας προθεσμίας, ή δεν είχαν υποβάλει αυτήν την έκθεση. Αυτοί οι εξαγωγείς δεν είχαν προσκομίσει κανένα αποδεικτικό στοιχείο ανωτέρας βίας που να δικαιολογεί αυτή την καθυστέρηση.

(2) Εν συνεχεία, η Επιτροπή επέβαλε, με τον κανονισμό (ΕΚ) αριθ. 2529/97 (5), που στο εξής θα καλείται «ο κανονισμός του προσωρινού δασμού», προσωρινό δασμό αντιντάμπινγκ και αντισταθμιστικούς δασμούς στις εισαγωγές σολομού Ατλαντικού εκτροφής, που υπάγεται στους κωδικούς ΣΟ ex 0302 12 00, ex 0304 10 13, ex 0303 22 00 και ex 0304 20 13, καταγωγής Νορβηγίας, και εξάγεται από τις εταιρείες που απαριθμούνται στο παράρτημα Ι του παρόντος κανονισμού.

Β. Μεταγενέστερη διαδικασία

(3) Όλες οι νορβηγικές εταιρείες τις οποίες αφορούν αυτοί οι προσωρινοί δασμοί ενημερώθηκαν γραπτώς σχετικά με τα ουσιαστικά γεγονότα και τις παρατηρήσεις βάσει των οποίων επιβλήθηκαν αυτοί οι δασμοί.

(4) Οι περισσότερες νορβηγικές εταιρείες υπέβαλαν γραπτές παρατηρήσεις εντός της προθεσμίας που καθορίστηκε στον κανονισμό του προσωρινού δασμού.

(5) Αφού έλαβε τις γραπτές παρατηρήσεις, η Επιτροπή αναζήτησε και επαλήθευσε όλες τις πληροφορίες που έκρινε αναγκαίες για να καθορίσει οριστικά κατά πόσον είχαν παραβιασθεί οι αναλήψεις υποχρεώσεων. Τα συμπεράσματα της Επιτροπής περιγράφονται στον κανονισμό (ΕΚ) αριθ. 651/98 (6).

Γ. Οριστικά μέτρα

(6) Το μέρη ενημερώθηκαν σχετικά με τα ουσιαστικά γεγονότα και τις παρατηρήσεις βάσει των οποίων επρόκειτο να συσταθεί η επιβολή οριστικών δασμών αντιντάμπινγκ και αντισταθμστικών δασμών και η οριστική είσπραξη των ποσών που είχαν κατατεθεί ως εγγύηση μέσω των προσωρινών δασμών. Καθορίστηκε επίσης προθεσμία εντός της οποίας τα μέρη μπορούσαν να υποβάλουν τις παρατηρήσεις τους μετά την κοινοποίηση αυτή.

(7) Οι ενδιαφερόμενοι εξαγωγείς έλαβαν την ευκαιρία να υποβάλουν τις παρατηρήσεις τους και βάσει αυτών συνάγεται το συμπέρασμα ότι πρέπει να επιβληθούν οριστικοί δασμοί αντιντάμπινγκ και αντισταθμιστικοί δασμοί στις εισαγωγές σολομού Ατλαντικού εκτροφής, καταγωγής Νορβηγίας, που εξάγεται από τις εταιρείες οι οποίες απαριθμούνται στο παράρτημα Ι του παρόντος κανονισμού.

(8) Οι έρευνες που κατέληξαν στις αναλήψεις υποχρεώσεων, περατώθηκαν με τον τελικό προσδιορισμό του ντάμπινγκ και της ζημίας που περιλαμβάνεται στον κανονισμό (ΕΚ) αριθ. 1890/97 (7), και με τον τελικό προσδιορισμό των επιδοτήσεων και της ζημίας στον κανονισμό (ΕΚ) αριθ. 1891/97 (8). Επομένως, το ποσοστό των οριστικών δασμών πρέπει να καθοριστεί στο επίπεδο των δασμών που έχουν καθοριστεί σ' αυτούς τους δύο κανονισμούς, σύμφωνα με το άρθρο 8 παράγραφος 9 του κανονισμού (ΕΚ) αριθ. 384/96 του Συμβουλίου και με το άρθρο 13 παράγραφος 9 του κανονισμού (ΕΚ) αριθ. 2026/97.

Δ. Οριστική είσπραξη των προσωρινών δασμών

(9) Για τους εξαγωγείς για τους οποίους διαπιστώθηκε παραβίαση των αναλήψεων υποχρεώσεων, κρίθηκε αναγκαίο να εισπραχθούν οριστικά στο επίπεδο των οριστικών δασμών τα ποσά που είχαν κατατεθεί ως εγγύηση μέσω των προσωρινών δασμών αντιντάμπινγκ και των αντισταθμιστικών δασμών.

Ε. Τροποποίηση των παραρτημάτων του κανονισμού (ΕΚ) αριθ. 1890/97 και του κανονισμού (ΕΚ) αριθ. 1891/97

(10) Επιπλέον, ορισμένες εταιρείες ενημέρωσαν την Επιτροπή ότι η ονομασία τους είχε μεταβληθεί ή ότι δεν είναι ορθή όπως αναφέρεται στο παράρτημα της απόφασης 97/634/ΕΚ. Στην περίπτωση που μια εταιρεία τροποποίησε την ονομασία της, η Επιτροπή επαλήθευσε ότι δεν υπήρχε αλλαγή στην εταιρική δομή η οποία θα απαιτούσε λεπτομερέστερη εξέταση του κατά πόσον ήταν ακόμη σκόπιμο να διατηρηθεί η ανάληψη υποχρέωσης αυτής της εταιρείας.

Πρέπει να τροποποιηθούν τα παραρτήματα του κανονισμού (ΕΚ) αριθ. 1890/97 και του κανονισμού (ΕΚ) αριθ. 1891/97, με τα οποία τα μέρη που απαριθμούνται σ' αυτά απαλλάσσονται από το δασμό, για να αφαιρεθεί αυτή η απαλλαγή από τις εταιρείες που απαριθμούνται στο παράρτημα Ι και να αναπροσαρμοστούν αυτά τα παραρτήματα ώστε να λαμβάνεται υπόψη η αλλαγή της ονομασίας της εταιρείας Skaarfish Group AS, και να διορθωθεί η ονομασία της εταιρείας West Fish Sales Ltd,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Επί των προϊόντων των κωδικών ΣΟ που αναφέρονται στο άρθρο 3 και εξάγονται από τις εταιρείες του παραρτήματος Ι:

- επιβάλλεται οριστικός δασμός αντιντάμπινγκ με ποσοστό 0,32 Ecu/kg καθαρού βάρους προϊόντος,

- επιβάλλεται οριστικός αντισταθμιστικός δασμός με ποσοστό 3,8 % εφαρμοστέο στην καθαρή τιμή ελεύθερο στην Κοινότητα προ της επιβολής δασμών.

Άρθρο 2

1. Κατόπιν αυτού, το παράρτημα του κανονισμού (ΕΚ) αριθ. 1890/97 αντικαθίσταται από το παράρτημα ΙΙ του παρόντος κανονισμού.

2. Το παράρτημα του κανονισμού (ΕΚ) αριθ. 1891/97 αντικαθίσταται από το παράρτημα ΙΙ του παρόντος κανονισμού.

Άρθρο 3

Εισπράττονται οριστικά τα ποσά που έχουν κατατεθεί ως εγγύηση μέσω των προσωρινών δασμών αντιντάμπινγκ και των αντισταθμιστικών δασμών που έχουν επιβληθεί με τον κανονισμό (ΕΚ) αριθ. 2529/97 στις εισαγωγές σολομού Ατλαντικού εκτροφής που υπάγεται στους κωδικούς ΣΟ ex 0302 12 00, (πρόσθετος κωδικός Taric 0302 12 00 19), ex 0304 10 13 (πρόσθετος κωδικός Taric 0304 10 13 19), ex 0303 22 00 (πρόσθετος κωδικός Taric 0303 22 00 19), και ex 0304 20 13 (πρόσθετος κωδικός Taric 0304 20 13 19), καταγωγής Νορβηγίας, και εξάγεται από τις εταιρείες που απαριθμούνται στο παράρτημα Ι του παρόντος κανονισμού.

Άρθρο 4

Ο παρών κανονισμός αρχίζει να ισχύει την επόμενη ημέρα από τη δημοσίευσή του Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Λουξεμβούργο, 7 Απριλίου 1998.

Για το Συμβούλιο

Ο Πρόεδρος

D. BLUNKETT

(1) EE L 56 της 6. 3. 1996, σ. 1 7 κανονισμός όπως τροποποιήθηκε από τον κανονισμό (ΕΚ) αριθ. 2331/96 (EE L 317 της 6. 12. 1996, σ. 1).

(2) ΕΕ L 288 της 21. 10. 1997, σ. 1.

(3) EE C 235 της 31. 8. 1996, σ. 18 και

EE C 235 της 31. 8. 1996, σ. 20.

(4) ΕΕ L 267 της 30. 9. 1997, σ. 81.

(5) ΕΕ L 346 της 17. 12. 1997, σ. 63.

(6) ΕΕ L 88 της 24. 3. 1998, σ. 31.

(7) Κανονισμός (ΕΚ) αριθ. 1890/97 του Συμβουλίου, της 26ης Σεπτεμβρίου 1997, για την επιβολή οριστικού δασμού αντιντάμπινγκ στις εισαγωγές σολομού Ατλαντικού εκτροφής, καταγωγής Νορβηγίας (EE L 267 της 30. 9. 1997, σ. 1).

(8) Κανονισμός (ΕΚ) αριθ. 1891/97 του Συμβουλίου, της 26ης Σεπτεμβρίου 1997, για την επιβολή οριστικού δασμού στις εισαγωγές σολομού Ατλαντικού εκτροφής, καταγωγής Νορβηγίας (EE L 267 της 30. 9. 1997, σ. 19).

ΠΑΡΑΡΤΗΜΑ Ι

>ΘΕΣΗ ΠΗΝΑΚΑ>

ΠΑΡΑΡΤΗΜΑ ΙΙ

>ΘΕΣΗ ΠΗΝΑΚΑ>